**Neuroendokrinné markery s potenciálnym významom pre afektívne poruchy a ich liečbu**

Ježová D.1, Hlaváčová N.1, Karailievová L. 1, Izáková L.2

*1Laboratórium farmakologickej neuroendokrinológie, Oddelenie endokrinných regulácií a psychofarmakológie, Ústav experimentálnej endokrinológie, Biomedicínske centrum, Slovenská akadémia vied, Bratislava a* 2*Psychiatrická klinika Lekárskej fakulty Univerzity Komenského a Univerzitná nemocnica Bratislava*

 V modernej terminológii sa biologické faktory, ktoré by mali byť špecifické pre jednotlivé psychické poruchy nazývajú biomarkery a venuje sa im zvýšená pozornosť. Snáď prvým nádejným ukazovateľom (vtedy sa ešte nepoužíval termín biomarker) boli v prípade depresívnej poruchy plazmatické koncentrácie stresového hormónu kortizolu. Čoskoro sa však ukázalo, že zvýšené hladiny kortizolu sú prítomné aj pri iných poruchách a nie sú vhodným ukazovateľom pre priebeh liečby. V súčasnosti sa hľadajú nové prístupy. Patrí k nim zohľadnenie denných rytmov a hodnotenie strmosti rozdielu medzi rannou a večernou koncentráciou príslušného hormónu. Jednotliví autori však túto strmosť vyjadrujú rôzne. Vo vlastnej práci sme ukázali, že najoptimálnejší spôsob je výpočet smernice priamky vytvorenej z rannej a večernej koncentrácie. V súbore pacientov s depresívnou poruchou sme ukázali užitočnosť tohto prístupu pri porovnávaní akútnej epizódy a obdobia klinickej remisie s využitím merania salivárnych koncentrácií kortizolu a aldosterónu (1). Ďalším novým prístupom je hodnotenie kumulovanej sekrécie kortizolu pomocou analýzy vlasov. Aj v tomto prípade sme zistili viaceré metodické problémy v publikovaných prácach. Vypracovali sme vhodný metodický postup extrakcie kortizolu z vlasov (2) a jeho využitie by malo pomôcť vyhodnotiť dlhodobú stresovú záťaž vo vzťahu k psychickým poruchám. Vhodný spôsob neinvazívneho posúdenia imunitnej aktivácie sa ukazuje byť meranie interleukínu-1beta v slinách. Ukázali sme, že k nárastu jeho koncentrácie počas anticipačnej fázy krátkodobého stresového testu dochádza v závislosti od percepcie stresu (3). Ako zaujímavé sa ukazujú nielen faktory imunitného systému, ale aj rôzne proteíny zúčastňujúce sa komunikácie medzi bunkami. Tieto nové markery sa intenzívne skúmajú. *Podporené grantami APVV-18-0283 a VEGA 2/0022/19.*

Literatura:

1. Izakova L, Hlavacova N, Segeda V, Kapsdorfer D, Morovicsova E, Jezova D. Salivary Aldosterone, Cortisol, and Their Morning to Evening Slopes in Patients with Depressive Disorder and Healthy Subjects: Acute Episode and Follow-Up 6 Months after Reaching Remission. Neuroendocrinology. 110:1001-1009, 2020.

2. Balagova L, Jezova D. Importance of methodological details in the measurement

of cortisol in human hair. Endocr Regul. 52(3):134-138, 2018.
3. Buzgoova K, Balagova L, Marko M, Kapsdorfer D, Riecansky I, Jezova D. Higher

perceived stress is associated with lower cortisol concentrations but higher salivary interleukin-1beta in socially evaluated cold pressor test. Stress 23: 248-255, 2020.